ויולה אמהרד

ויולה אמהרד (Viola Amherd; נולדה ב-7 ביוני 1962) היא פוליטיקאית שווייצרית ממפלגת המרכז, המשמשת כחברת המועצה הפדרלית של שווייץ. היא מכהנת כראש המחלקה הפדרלית לביטחון, הגנה אזרחית וספורט. היא האשה הראשונה לעמוד בראש מחלקה זו.

ביוגרפיה
אמהרד סיימה בשנת 1982 את לימודיה במכללת בריג בעיירה בריג-גליס (Brig-Glis) שבקנטון ואלה. אז החלה ללמוד משפטים באוניברסיטת פריבור וסיימה את הלימודים שם ב-1987. לאחר התמחות הוסמכה ב-1991 כעורכת דין ונוטריונית מטעם קנטון ואלה. עד 1994 עבדה כעורכת דין פרטית ולאחר מכן ועד 2006 בתפקיד שיפוטי בנציבות הפדרלית לערעורים במשאבי אנוש.

אמהרג הייתה חברת מועצת בריג-גליס בשנים 1992–1996. בשנים 1996–2000 הייתה סגנית ראש המועצה וב-2000 עד 2012 עמדה בראשה. בשנים 2005–2018 הייתה חברת המועצה הלאומית (הבית התחתון של האספה הפדרלית של שווייץ) מטעם קנטון ואלה.

כהונה במועצה הפדרלית
בסוף שנת 2018 נבחרה אמהרד על ידי האספה הפדרלית לכהן במועצה הפדרלית במקומה של דוריס לויטהרד. ב-1 בינואר 2019 נכנסה לתפקידה כשרה לביטחון, הגנה אזרחית וספורט.

ב- 7 בדצמבר 2022 נבחרה כסגנית נשיאת המועצה הפדרלית ל- 2023, והיא צפויה כנהוג להיבחר כנשיאה בשנת 2024. 

אמהרד הייתה חברת המפלגה הנוצרית דמוקרטית, שב-2021 התאחדה עם המפלגה השמרנית דמוקרטית כדי להקים את מפלגת המרכז. היא רווקה ומתגוררת בעיירה בריג-גליס.

קישורים חיצוניים

 

 ויולה אמהרד באתר המועצה הפדרלית של שווייץ
 ויולה אמהרד באתר האספה הפדרלית של שווייץ

שרות ממשלת שווייץ
שרות הגנה
שרי ספורט
שווייצריות שנולדו ב-1962
שווייצרים שנולדו ב-1962